cy en cy cy cy de de es fr es cy en de cy sv fr en fy pam ceb fr cy en cy en es en de cy cy cy en cy cy cy cy de en nl nah de cy en cy de es de fr cy it bn cy en cy cy en cy cy jbo cy en nl en en cy ku es de cy de fr fr pt cy nl es cy cy en de cy sv fr en fy pam ceb fr cy en de cy es ceb cy cy cy cy cy cy cy cy cy cy cy cy cy cy cy cy en cy cy en su de cy cy af cy cy en cy en es
Cyhoeddi Eisteddfod 2019 yn prysur agosau | Eisteddfod Genedlaethol
Skip to main content Skip to secondary menu
Medal Syr Thomas Parry-Williams - er clod
Ymuno â thîm Eisteddfod 2021
Pentref Gwyddoniaeth a Thechnoleg
Shw'mae Su'mae: Dysgu Cymraeg
Mas ar y Maes
Cyhoeddi Eisteddfod 2019 yn prysur agosau
Gyda dim ond ychydig dros bythefnos i fynd tan Ŵyl Cyhoeddi Eisteddfod Sir Conwy, mae pawb yn paratoi’n brysur am ddiwrnod i’w gofio.
Cynhelir y Cyhoeddi yng Nghonwy, gyda llwyfan arbennig yn Sgwâr Lancaster, yng nghanol y dref ar gyfer perfformiadau gan ysgolion lleol, a chriw Cyw a’i Ffrindiau S4C, gan roi blas o’r hyn sydd i ddod y flwyddyn nesaf yn yr Eisteddfod ei hun.
Yn unol â thraddodiad, cynhelir gorymdaith ddechrau’r prynhawn, gan gynnwys cynrychiolwyr o sefydliadau a chymdeithasau lleol ynghyd â Gorsedd y Beirdd, i groesawu’r Eisteddfod i’r ardal, a chyflwyno’r ardal i’r Eisteddfod.  Bydd yr orymdaith yn cychwyn o Barc Bodlondeb toc ar ôl 14:00 a cherdded drwy’r dref cyn dychwelyd i’r Parc, lle y cynhelir pinacl y diwrnod sef Seremoni’r Cyhoeddi ei hun, gan roi cyfle i drigolion ac ymwelwyr weld un o seremonïau lliwgar yr Orsedd.
Yn hanesyddol, mae’n rhaid cyhoeddi bwriad Eisteddfod i ymweld ag ardal o leiaf blwyddyn a diwrnod cyn cychwyn y Brifwyl.  Yn ogystal, dyma pryd y cyhoeddir y Rhestr Testunau, sef y rhestr o gystadlaethau a gwybodaeth i unrhyw un sy’n dymuno mynd ati i gystadlu'r flwyddyn nesaf.
Yr Archdderwydd, sef pennaeth yr Orsedd sy’n arwain y seremoni bwysig hon, gyda chadeirydd y pwyllgor gwaith lleol, Trystan Lewis, yn cyflwyno’r copi cyntaf o’r Rhestr Testunau i’r Archdderwydd.  Unwaith y mae’r copi wedi’i rannu, mae’r wybodaeth yn gyhoeddus a’r gyfrol yn mynd ar werth mewn siopau ar hyd a lled Cymru.
Bydd criw o enethod ifanc y dalgylch yn cymryd rhan yn y seremoni hefyd, sef merched y Ddawns Flodau.  Mae’r Ddawns yn rhan liwgar o holl seremonïau’r Orsedd, a chriw o enethod 8 i 10 oed o ysgolion lleol sydd yn perfformio’r ddawns a seiliwyd ar batrwm casglu blodau o’r caeau.  Mae’r merched wedi bod wrthi’n ymarfer ers wythnosau, a chawn gyfle i fwynhau’r perfformiad ym Mharc Bodlondeb fel rhan o’r seremoni.
Bydd amryw o weithgareddau’n cael eu cynnal yn ystod yr wythnos er mwyn codi ymwybyddiaeth am ymweliad yr Eisteddfod ag ardal Sir Conwy am y tro cyntaf ers bron i chwarter canrif.  Mae’r rhain yn cynnwys sesiwn farddoni Mabolgerddi, a gynhelir yng Nghanolfan Bro Aled, Llansannan, nos Fawrth 3 Gorffennaf, dan ofal y Meuryn, Twm Morys.
Cynhelir Twmpath yn Glasdir, Llanrwst, nos Wener 6 Gorffennaf, ac yn dilyn y Cyhoeddi, bydd Tecwyn Ifan yn perfformio yn Oriel Conwy, Academi Frenhinol Gymreig, Conwy, nos Sadwrn, i gloi diwrnod arbennig.
Yn ogystal â’r Cyhoeddi, cynhelir Cymanfa Ganu yng Nghapel Seion, Llanrwst, nos Sul 8 Gorffennaf am 18:00, ac mae croeso cynnes i bawb ymuno yn y noson honno hefyd.  Rhaglenni ar gael am £5 o Bys a Bawd, Llanrwst, Siop Lewis, Llandudno neu wrth y drws.
Meddai Cadeirydd y Pwyllgor Gwaith, Trystan Lewis, “Bwriad y diwrnod yw codi ymwybyddiaeth o’r hyn sydd i ddod ymhen blwyddyn a rhoi blas i bobl ifanc am beth i’w ddisgwyl yn yr Eisteddfod.  Bydd hefyd yn gyfle i ni roi llwyfan i rai o ddoniau’r ardal, a gobeithio y bydd hyn yn eu hannog i gystadlu yn yr Eisteddfod ei hun ymhen y flwyddyn.
“Rydym wedi bod wrthi’n gweithio’n galed yn lleol ers misoedd lawer yn codi ymwybyddiaeth ac arian a braf yw gweld bod cymaint o gefnogaeth yma i’r Eisteddfod yn barod.  Diolch i bawb sydd eisoes wedi bod yn rhan o’r paratoadau.  Mae’n argoeli’n arbennig o dda ar gyfer y misoedd nesaf, a gobeithio y daw pobl o Gymru gyfan atom i fwynhau’r Cyhoeddi ymhen pythefnos.”
Dywedodd Cyng. Gareth Jones, Arweinydd Cyngor Bwrdeistref Sirol Conwy, “Mae cael yr Eisteddfod yn Sir Conwy yn bwysig i ni nid yn unig o safbwynt yr economi, fel nifer o’r digwyddiadau mawr a gynhelir yma, ond mae hefyd yn hollbwysig i ni o safbwynt diwylliant, addysg a’r iaith Gymraeg.  Rydym yn gobeithio y bydd trigolion lleol yr ardal yn frwdfrydig ac yn cymryd y cyfle i fod yn rhan o’r digwyddiad cenedlaethol pwysig hwn.
“Mae seremoni’r Cyhoeddi yng Nghonwy’n ddigwyddiad gwych i gyhoeddi – yn lleol a chenedlaethol – ein bod ni’n edrych ymlaen yn arw at ymweliad yr Eisteddfod â Sir Conwy yn 2019.  Ac mae hefyd yn flas o’r hyn fydd i ddod ymhen y flwyddyn.”
Cynhelir Eisteddfod Genedlaethol Sir Conwy ger Llanrwst o 2-10 Awst.  Am fwy o wybodaeth ewch ar-lein, www.eisteddfod.cymru.
Derbyniwch y newyddion diweddaraf
Dyluniwyd ac adeiladwyd gan Hoffi.com, gan ddefnyddio Drupal.